En a segunda metat d'o sieglo XVIII y principios d'o sieglo XIX en os dos principatos se produciba o desembolique d'os oficios, o intercambeo de mercancías, o creiximiento d'as ciudatz, y l'aparición d'atra clase social, a burguesía, que dexichiba un puesto de mando d'alcuerdo con o peso politico. Una ideya aglutinant d'esta burguesía yera o nacionalismo, a defensa d'a identidat nacional, a ideya que os tres principatos vlacos heban d'emercher como una nación y estato unico. En l'afirmación d'o nacionalismo tenioron paper a escuela ardeleana y o intelectual Inochentie Micu, que demostroron con argumentos historicos, cheograficos, filosoficos y filolochicos a unidat d'orichen, luenga y civilización latina de totz os vlacos d'o norte, que diciban ya "rumans", y a continuidat ininterrumpita d'a suya existencia sobre o territorio nacional. O documento més representativo en este sentito ye suplex Libellus Valachorum (1791). Paralelament en os tres principatos vlacos se desembolicó un funda corrient politica representativa d'os principios d'a revolución francesa (1789) y d'as realidatz autoctonas. Si o griego y a cultura griega heba sustituito a lo eslavo en as ilesias y cancillerías entre o sieglo XVI y XVII, en o sieglo XIX remató triunfando l'idioma rumán.